<classify> JESHI la Polisi limefanikiwa kumtia mbaroni Mwenyekiti wa Halmashauri ya Wilaya ya Igunga mkoani Tabora, Onesmo Maluda baada ya Waziri Mkuu, Kassim Majaliwa kuagiza akamatwe kwa tuhuma za ubadhirifu wa Sh milioni 35. Majaliwa alitoa agizo hilo hivi karibuni, alipozungumza na wananchi katika mkutano wa hadhara, uliofanyika katika kata ya Choma wilayani humo.Aliagiza kukamatwa kwa viongozi wote, wanaotuhumiwa kuhusika na upotevu wa fedha hizo zilizotolewa na halmashauri ya wilaya hiyo kwa ajili ya ununuzi wa mashine ya Kijiji cha Choma ya kukoboa mpunga. Alisema licha ya kununuliwa, mashine hiyo ilifanya kazi kwa muda mfupi ikaharibika, hatua iliyoleta malalamiko kwa wananchi, ambapo wahusika walilalamikiwa kununua mashine mbovu kwa vile hata matengenezo yalishindikana.Akitoa taarifa baada ya kukamatwa kwake, Mkuu wa Polisi wilayani humo, Ally Mkalipa alisema Maluda alikamatwa na kuunganishwa na watuhumiwa wenzake wanane kwa kosa la kuhusika na ubadhirifu wa fedha hizo. Alisema Polisi wanaendelea kuwatafuta watuhumiwa wengine akiwemo mkandarasi, Sadick Hans ambaye ametoroka baada ya kusikia anatafutwa.Wakazi wa kijiji hicho, Hussein Mrisho, Ramadhan Athuman na Tatu Iddy, walimpongeza Waziri Mkuu kwa kuagiza kukamatwa waliohusika kuhujumu mradi huo. Aidha walimshukuru kwa kutembelea kata hiyo na kusikiliza kilio chao, kwani mambo mengi yamekuwa hayatekelezwi ipasavyo, licha ya msisitizo unaotolewa mara kwa mara na Serikali ya Awamu ya Tano ya Rais John Magufuli na wasaidizi wake. Walibainisha kuwa mradi huo ulikwama kwa muda mrefu na wamekuwa wakilalamika bila kuchukuliwa hatua yoyote ile, huku viongozi wao akiwemo diwani wakilifumbia macho.  <topic>: kitaifa 